บสก.พร้อมเข้าตลาดรอขายทรัพย์บสท.จบ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — บสก.พร้อมเดินหน้าเข้าตลาดหุ้นในปี 2555 ขอเวลาเคลียร์ทรัพย์ บสท. 8 หมื่นล้านบาทให้เสร็จ 
นายบรรยง วิเศษมงคลชัย กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า บสก.มีความพร้อมในการเข้าจดทะเบียนในตลาดหลักทรัพย์ แต่ขณะนี้ทางภาครัฐยังจำเป็นต้องอาศัย บสก.ทำงานในเชิงนโยบาย โดยเฉพาะการเข้าไปซื้อสินทรัพย์รอการขาย (เอ็นพีเอ) ส่วนใหญ่จากบรรษัทบริหารสินทรัพย์ไทย (บสท.) ที่มีอยู่ 8 หมื่นล้านบาท และจะต้องปิดบริษัทภายในเดือน มิ.ย. 2554 ดังนั้นคงต้องรอให้เรื่องดังกล่าวแล้วเสร็จก่อน 
ขณะเดียวกัน บสก.อยู่ระหว่างเตรียมตัวเองให้พร้อมในเรื่องของระบบบัญชี ระบบคน ซึ่งการเข้าตลาดหุ้นจะทำให้การทำงานของ บสก. มีความคล่องตัวมากขึ้น อีกทั้งจะเป็นการให้ทางออกให้กับกองทุนเพื่อการฟื้นฟูและพัฒนาสถาบันการเงินในการลดสัดส่วนการถือหุ้นใน บสก.
“ปีหน้าคงจะเห็นความชัดเจนว่าจะให้ บสก.ขายหุ้นได้หรือยัง และคาดว่าน่าจะเข้าตลาดหุ้นได้ในปี 2555 ซึ่งบอร์ดเห็นด้วยกับทิศทางดังกล่าว เพราะว่านอกจากจะทำให้ภาครัฐได้รับเงินจากการขายหุ้นแล้ว ยังทำให้ภาครัฐออกจากปัญหาในการจัดการหนี้ด้อยคุณภาพ ซึ่งไม่ใช่หน้าที่ของภาครัฐ แต่จำเป็นต้องเข้ามาเพื่อแก้ปัญหาเมื่อวิกฤตเศรษฐกิจปี 2540” 
กรรมการผู้จัดการใหญ่ กล่าวถึงเป้าหมายการขายเอ็นพีเอของ บสก. ว่า ในปีนี้น่าจะได้ตามเป้าหมาย 1.2 หมื่นล้านบาท เพราะ 6 เดือนมียอดขายแล้ว 7,390 ล้านบาท และแม้ว่าทิศทางอัตราดอกเบี้ยจะปรับตัวเพิ่มขึ้นในช่วงครึ่งหลังของปี แต่มองว่ามีผลกระทบเล็กน้อย เนื่องจากการปรับขึ้นดอกเบี้ยจะทยอยขึ้นครั้งละ 0.25% และเป็นเรื่องที่ตลาดรับรู้กันอยู่แล้ว
นอกจากนี้ ทาง บสก.ได้มีการร่วมมือกับกองทุนบำเหน็จบำนาญข้าราชการ (กบข.) โดยจะให้สิทธิกับสมาชิก กบข.หากซื้อทรัพย์ของ บสก.ด้วยเงินสดจะได้รับยกเว้นค่าธรรมเนียมโอนกรรมสิทธิ์ทรัพย์ทุกรายการ และยังจะได้รับส่วนลดเพิ่มอีก 5% จากราคาอนุมัติขาย หากซื้อแบบผ่อนชำระสำหรับอสังหาริมทรัพย์ราคาไม่เกิน 2 ล้านบาท สมาชิก กบข.ชำระเงินมัดจำเพียง 10% สามารถผ่อนชำระได้สูงสุด 10 ปี และรับอัตราดอกเบี้ยพิเศษ เอ็มแอลอาร์ลบ 3%